Viiratsi 8. jaanuar 2025 nr 2

**Projekteerimistingimuste andmine**

Vladimir Antson esitas 05.11.2024 Viljandi Vallavalitsusele projekteerimistingimuste taotluse detailplaneeringu koostamise kohustuse puudumisel Viljandi vallas Oiu külas Alajaama katastriüksusele (katastritunnus 32802:001:0990) 110 kV alajaama juhtimishoone projekteerimiseks (kasutamise otstarbe kood 12749 – muu erihoone).

Majandus- ja taristuministri 02.06.2015 määruse nr 51 „Ehitise kasutamise otstarvete loetelu” Lisa kohaselt sobib alajaama juhtimishoone kasutusotstarbeks ka 12512 – muu energeetikatööstuse hoone.

Alajaama katastriüksuse maa sihtotstarve on tootmismaa 100%.

Kolga-Jaani valla ja Tarvastu valla liitumisel Viljandi vallaga moodustus 25.10.2017 haldusüksus nimega Viljandi vald.

Kolga-Jaani Vallavolikogu 18.02.1999 määrusega nr 8 „Kolga-Jaani valla üldplaneeringu kehtestamine“ kehtestatud Kolga-Jaani valla üldplaneeringu p 6.2.1. kohaselt on nii haja- kui tiheasustusse paigutavate teenindus-, kaubandus-, tööstus- ja laohoonete rajamisel detailplaneeringu koostamise kohustus.

Planeerimisseaduse § 125 lg 2 kohaselt on detailplaneeringu koostamine nõutav üldplaneeringuga määratud detailplaneeringu koostamise kohustusega alal või juhul.

Planeerimisseaduse § 125 lg 5 kohaselt võib kohaliku omavalitsuse üksus lubada detailplaneeringu koostamise kohustuse korral detailplaneeringut koostamata püstitada või laiendada projekteerimistingimuste alusel olemasoleva hoonestuse vahele jäävale kinnisasjale ühe hoone ja seda teenindavad rajatised, kui:

1) ehitis sobitub mahuliselt ja otstarbelt piirkonna väljakujunenud keskkonda, arvestades sealhulgas piirkonna hoonestuslaadi;

2) üldplaneeringus on määratud vastava ala üldised kasutus- ja ehitustingimused, sealhulgas projekteerimistingimuste andmise aluseks olevad tingimused, ning ehitise püstitamine või laiendamine ei ole vastuolus ka üldplaneeringus määratud muude tingimustega.

Planeeritav 110 kV alajaama juhtimishoone sobitub piirkonna väljakujunenud keskkonda, sest Alajaama katastriüksusel asub 110 kV trafoalajaama juhtimishoone ja elektrienergia ülekandeliinidega seotud rajatised. Kavandatav tegevus on kooskõlas planeerimisseaduse § 125 lg-ga 5 ja Kolga-Jaani valla üldplaneeringu tingimustega, seega võib lubada 110 kV alajaama juhtimishoone ehitusprojekti koostamist projekteerimistingimuste alusel detailplaneeringut koostamata.

Ehitusseadustiku § 31 lg 1 kohaselt tuleb projekteerimistingimuste andmine korraldada avatud menetlusena muu hulgas planeerimisseaduse § 125 lg-s 5 nimetatud juhul. Kui avaliku väljapaneku jooksul ettepanekuid või vastuväiteid ei laeku või kõiki laekuvaid ettepanekuid on võimalik arvestada, otsustatakse projekteerimistingimuste andmine ilma avalikul istungil arutamiseta (haldusmenetluse seadus § 50 lg 3).

Projekteerimistingimuste taotluse alusel on ehitisregistri veebikeskkonnas genereeritud projekteerimistingimuste eelnõu nr 2411802/03550.

Viljandi Vallavalitsuse ehituskomisjoni 07.11.2024 otsusega nr 241 „Projekteerimistingimuste andmise avatud menetluse algatamine“ algatati projekteerimistingimuste andmise avatud menetlus. Avaliku väljapaneku jooksul 14.11.2024 – 25.11.2024 arvamusi ega vastuväiteid ei esitatud.

Transpordiamet kooskõlastas 23.12.2024 projekteerimistingimuste eelnõu ja selle lisadokumendid tingimustega, mis lisatakse projekteerimistingimustesse.

Tulenevalt eeltoodust ja võttes aluseks Eesti territooriumi haldusjaotuse seaduse § 141 lg 41, haldusmenetluse seaduse § 46 lg 1, planeerimisseaduse § 125 lg 5, ehitusseadustiku 26 lg 2 p 1, § 26 lg 3 p-d 1, 2 ja 3, § 26 lg 4, § 28 lg 1, § 31 lg 1 ja lg 3, Viljandi Vallavolikogu 28.02.2022 määruse nr 12 „Ehitusalase tegevuse korraldamine Viljandi vallas“ § 3 p 1, Kolga-Jaani Vallavolikogu 18.02.1999 määrusega nr 8 „Kolga-Jaani valla üldplaneeringu kehtestamine“ kehtestatud Kolga-Jaani valla üldplaneeringu ning arvestades esitatud taotlust ja kooskõlastust:

1. Anda projekteerimistingimused Viljandi vallas Oiu külas Alajaama katastriüksusele (katastritunnus 32802:001:0990) 110 kV alajaama juhtimishoone (kasutamise otstarbe kood 12749 – muu erihoone ja/või 12512 – muu energeetikatööstuse hoone) projekteerimiseks.
2. Projekteerimistingimused väljastab ehitusspetsialist.
3. Käesoleva otsusega mittenõustumisel võib esitada vaide 30 päeva jooksul otsuse teatavakstegemisest arvates Viljandi Vallavalitsusele (viljandivald@viljandivald.ee või Sakala 1, Viiratsi alevik, Viljandi vald, 70101 Viljandi maakond) või kaebuse Tartu Halduskohtule (trthktartu.menetlus@kohus.ee või Kalevi 1, 51010 Tartu).
4. Otsus jõustub teatavakstegemisest.

(allkirjastatud digitaalselt)

Merike Kahk

komisjoni aseesimees

komisjoni esimehe ülesannetes